ZAVOD ZA HITNU MEDICINU POŽEŠKO-SLAVONSKE ŽUPANIJE

OSJEČKA ULICA 109, POŽEGA

UR.BROJ: 02-1377/03-2025 

Požega, 28. listopada 2025.g.

ZAPISNIK S 25. SJEDNICE V. SAZIVA UPRAVNOG VIJEĆA

ZAVODA ZA HITNU MEDICINU POŽEŠKO-SLAVONSKE ŽUPANIJE

25. sjednica Upravnog vijeća Zavoda za hitnu medicinu Požeško-slavonske županije u V. sazivu održana je 28. listopada 2025.g. u 10.00 sati u ravnateljstvu Zavoda.


Na sjednici su sudjelovali:

· Marijan Višaticki, dipl.iur. – predsjednik Upravnog vijeća 

· Sanja Predavec, dr.med. – član Upravnog vijeća – sudjelovanje video vezom
· Sandra Sekulić Pojer, dipl.novin. – član Upravnog vijeća

· Boško Obradović, prof. - član Upravnog vijeća – sudjelovanje putem mobitela - online
· Anamarija Petković, mag.med.tech. – član Upravnog vijeća 
· Rihard Perinović, dr. med. spec. obit. med. – član Upravnog vijeća

· Fabijan Barišić, dipl.iur.univ.spec.iur – ravnatelj 

· Slobodan Manović, univ.spec.oec. – pomoćnik ravnatelja za financije 
· Dijana Gilich, bacc.admin.publ. - zapisničar

Odsutni i pravovremeno opravdani:
Predsjednik UV Marijan Višaticki, dipl.iur.univ.spec.iur. pozdravio je prisutne članove te predložio sljedeći dnevni red:

1. Usvajanje zapisnika s prethodne sjednice,

2. Usvajanje pokazatelja financijskog poslovanja za mjesec rujan 2025.g.,

3. Usvajanje pokazatelja financijskog poslovanja za razdoblje siječanj – rujan 2025.g.,

4. Donošenje Odluke o planu specijalizacija,

5. Donošenje Odluke o prodaji vozila koja nisu u uporabi,

6. Donošenje Odluke o zapošljavanju medicinskih sestara i tehničara na neodređeno vrijeme,

7. Donošenje Odluke o potpisivanju ugovora i dodataka ugovora s HZZO-om za 2026.g.,
8. Različito.

Predloženi dnevni red jednoglasno je usvojen. 
AD/1
Jednoglasno je usvojen zapisnik s prethodne 24. sjednice Upravnog vijeća.
AD/2
G. Manović prisutnima je pojasnio financijski izvještaj za rujan 2025.g. U izvještajnom razdoblju Zavod za hitnu medicinu Požeško-slavonske županije uprihodovao je 777.461,00 eura dok su rashodi iznosili 631.480,00 eura što znači da je ostvaren višak prihoda u iznosu 145.621,00 eura. Stanje obveza na dan 30. rujna 2025.g. je 378.840,00 eura (uključivo s plaćama za zaposlene za rujan). Nije bilo dospjelih obveza. Stanje potraživanja na isti dan je 463.817,00 eura. Nije bilo dospjelih potraživanja. G. Manović je naglasio kako u ovom mjesecu iskaču prihodi iz decentraliziranih sredstava u iznosu 350.000,00 eura te izdaci za kapitalna ulaganja u iznosu 230.813,00 eura. Obje stavke se odnose na nabavu vozila za hitnu medicinsku službu. Ako bi se ove dvije stavke izuzele iz analize i ovog izvještaja, došlo bi se do zaključka da realan neto operativni višak iznosi 25.000,00 eura. 

Članovi Upravnog vijeća jednoglasno su usvojili ovaj Izvještaj.
AD/3
G. Manović prisutnima je pojasnio financijski izvještaj za  razdoblje siječanj - rujan 2025.g. U izvještajnom razdoblju Zavod za hitnu medicinu Požeško-slavonske županije uprihodovao je 4.355.809,00 eura dok su rashodi iznosili 4.133.950,00 eura što znači da je ostvaren višak prihoda u iznosu 221.859,00 eura. Dana 01.01.2025.g. Zavod je imao 114 zaposlenika. Na dan 30.09.2025.g. broj zaposlenika je 112. Prosječan broj zaposlenika na temelju ukalkuliranih sati rada za izvještajno razdoblje je 110. Od ukupnog broja zaposlenika s danom 30.09.2025.g. njih 105 je zdravstvenih djelatnika, a 7 nezdravstvenih.  U odnosu na isto razdoblje prošle godine, uprava Zavoda s timovima T1 i T2 u Požegi je preselila u novoizgrađenu zgradu hitne medicinske pomoći. Također je razlika u odnosu na isto prošlogodišnje razdoblje pripajanje službe sanitetskog prijevoza čime se broj zaposlenika povećao s 64 na 110, a vrijednost imovine povećala – zajedno sa zaposlenicima, prilikom pripajanja službe sanitetskog prijevoza, Zavod je dobio i 20-ak sanitetskih vozila. Sve je to utjecalo na povećanje materijalnih troškova kao i troškova za zaposlenike.  Izvještajno razdoblje obilježilo je i specijalističko usavršavanje medicinskih tehničara. U tijeku je treći krug specijalističkog usavršavanja koje pohađa 8 naših zaposlenika. Zbog njihova odsustva u ugovorenim timovima, Zavod je zaposlio njihove zamjene. To također dodatno utječe na povećanje troška, ali također utječe i na povećanje prihoda jer je specijalizacija financirana iz ugovora s Ministarstvom zdravstva i Hrvatskim zavodom za zapošljavanje. Polaganje specijalističkog ispita treće generacije očekuje se u studenom 2025.g.. U strukturi prihoda, 87% prihoda ostvareno je iz ugovora s HZZO-m dok je ostatak ostvaren iz ostalih i izvanrednih prihoda (sredstva za specijalizaciju tehničara i medicinskog osiguravanja javnih okupljanja te edukacija vanjskih subjekata) - 5% i prihoda od proračuna – decentralizirana sredstva – 8%. Struktura rashoda je sljedeća: rashodi za zaposlene 75%, materijalni rashodi 12%, izdaci za kapitalna ulaganja 12% ostali i izvanredni izdaci 1%. Na kraju izvještajnog razdoblja potraživanja iznose  463.817,00 eura. Nije bilo dospjelih potraživanja. Na isti dan je stanje obveza 378.840,00 eura. Nije bilo dospjelih obveza.  Stanje novčanih sredstava na kraju godine je 569.440,06 eura.  Zavod zaključno s 30.09.2025. godine nema niti jedan sudski spor.   Zavod zaključno s 30.09.2025.g. nije dao niti jedno jamstvo u bilo kojem obliku (bankovna garancija, zadužnica, novčana uplata i sl.) te nema niti jedan kredit ili bilo kakvo zaduženje.   
Članovi Upravnog vijeća jednoglasno su usvojili ovaj prijedlog.

AD/4

Predsjednik Upravnog vijeća daje riječ ravnatelju Zavoda koji pojašnjava članovima kako mi imamo donesen petogodišnji plan o specijalističkom usavršavanju zdravstvenih radnika, te da je ova točka vezana za specijalističko usavršavanje zdravstvenih radnika za 2025. godinu. Predviđene su dvije specijalizacije za 2025. godinu s naputkom da ukoliko se ne ugovore u tekućoj godini prenose se na sljedeću godinu. Jedna od bitnih stavki je napomenuti da Zavod ima jednog specijalizanta dr. Skalnika, specijalizacija iz hitne medicine, koji se financira iz sredstava Zavoda. Ova Odluka nam je bitna kako bismo plan o specijalističkom usavršavanju zdravstvenih radnika za 2025. godinu mogli dostaviti Ministarstvu zdravstva.

Predsjednik UV daje točku dnevnog reda na usvajanje te je ista jednoglasno usvojena od članova Upravnog vijeća.


AD/5


Točku pet također pojašnjava ravnatelj Zavoda koji ističe kako Zavod trenutno posjeduje šest vozila koja se ne koriste zbog starosti ili tehničke neispravnosti. Isto tako napominje kako će se sve stvari koje su u funkciji izvaditi iz vozila i iskoristiti. Zavod će također zatražiti procjenu Centra za vozila Hrvatske kako bi formirali cijene predmetnih vozila (popis vozila u privitku te čine sastavni dio ovog Zapisnika i Odluke). U slučaju da se vozila ne prodaju ponudit će se tvrtki za otkup sekundarnih sirovina.

Predsjednik UV daje točku dnevnog reda na usvajanje te je ista jednoglasno usvojena od članova Upravnog vijeća.

AD/6

Točku šest također pojašnjava ravnatelj Zavoda te navodi da se radi o postupcima koji se ponavljaju svake godine, a to su dugotrajna bolovanja, porodiljni, odlasci u mirovinu te i nova imenovanja na nove funkcije s čijim imenovanjem zaposlenici ne mogu raditi u timovima. Radi se o natječaju koji će biti raspisan na neodređeno i puno radno vrijeme, natječaj za zapošljavanje četiri medicinske sestre/tehničara. Medicinske sestre/tehničari zapošljavaju se u sanitetskom prijevozi i u hitnoj medicini. Kao što sam već naveo prvo bi radili u pravilu u djelatnosti sanitetskog prijevoza te bi na taj način kroz određeno vrijeme procijenio radnika i ponudio mu mogućnost prelaska rada u hitnoj medicini. Zapošljavanjem novih radnika i ostali zaposlenici u sanitetu koji se ističu svojim radom i zalaganjem te ih smatramo kvalitetnim kadrom mogu dobiti priliku preći u hitnu. Dakle, ako si zainteresiran i daješ bolje rezultate imaš priliku preći u službu hitne medicine. 
Predsjednik UV daje točku dnevnog reda na usvajanje te je ista jednoglasno usvojena od članova Upravnog vijeća.

AD/7


Ravnatelj Zavoda pojašnjava kako slijedi novo ugovaranje s HZZO-om krajem 2025. godine ili početkom 2026. godine, te će biti dostavljen prijedlog Ugovora i Dodaci ugovora o provođenju djelatnosti hitne medicine i djelatnosti sanitetskog prijevoza. Budući je ovo sklapanje jako bitno za Zavod jer je temelj za naše poslovanje s definiranim cjenikom neophodna nam je suglasnost Upravnog vijeća. 

Predsjednik UV daje točku dnevnog reda na usvajanje te je ista jednoglasno usvojena od članova Upravnog vijeća.

Sjednica Upravnog vijeća Zavoda završila je u 10:18 sati.

              Zapisničar


  m.p.
                  Predsjednik Upravnog vijeća

Dijana Gilich, bacc.admin.publ.
      

         Marijan Višaticki, dipl.iur. univ.spec.iur.
__________________________
                       _______________________________

